RINGI I OBROZKI
czyli o dziurkowaniu i malowaniu
Dwa tydnie tymu, w niydziela, była nos odwiedzić nasza Anka z
chłopym i dzieciami. Na te odwiedziny to jo sie nojbardziyj raduja
dwa razy. Piyrszy roz jak przijeżdżajom, że moga se te moje dzieci
wyściskać. I drugi roz jak już jadom do dom, bo zawsze po poru
godzinach mom tego larma dość Aha. Jak żeście som już dziadkami,
to wiycie na pewno, że do wnuków ważne jest pochwolić sie przed
dziadkami i skasować pora złotych. Ale co tam. Niech majom, byle
na gupoty niy wydowali.
No i tym razym nasza wnuczka Sylwia, to jest dziołcha od Anki,
widza, że łazi jakoś markotno. Ale jak już przyszła ku mie i zaczyła
„Dziadeeeeek…” O, uwaga! Jak ona tak miałczy z tym „eeeeee”, to
wiadomo, że coś bydzie ody mie chciała.
– Dziadeeeeeeek, powiedz mamie, żeby mi pozwolyła na
pierciiiiiiiiiing.
– Ania, dyć dej sie dziołsze napić tyj Pepsi jak tak bardzo chce.
– Dziaaadek, niy na Pepsi, ino na piersing.
– Na co?
– No jo by chciała piersing!
– Dziołszko godej do mie po ludzku, bo niy wiem, o co ci sie
rozchodzi. A nojlepi, to jak se pójdziesz do babci. Ona zbiyro bele
jakie duperele, to może kajś bydzie tyż mieć i tyn pircing.
– Ale dziaaaaaaadek…, powiedz mamie, prosza cię.
27
12 Opowieści Starego Bugle z Gorzyc
No niy wytrzymia z tym miałczkiem.
– Anka! Cóż to Sylwia mi tu miałczy o jakiś pepsing czy jakoś tak?
Cóż to zaś nowego wymyślyli?
– Tato, ona chce se zrobić dziura w nosie!
– Jak to dziura w nosie? Przeca mo już dwie. Jeszcze jej mało?
– Dziura na kolczyk!
– W nosie kolczyk?
Boże kochany. A godali, że jak ta cało unia do Polski wlezie, to sie
dopiero zacznie wymyślanie i sie stało. Wiym, że krowy przymusowo
kolczykujom. Ale że to zaszło tak daleko, że ludzi tyż, toch niy
wiedzioł. Sprawa wydała mi sie tak poważno, że jako nojstarszy
chłop w rodzinie musioł żech zabrać głos.
– Słuchejcie. Zapowiadom wom, jo w każdym bonć razie,
żodnego kolczyka do nosa wsadzic se niy dom! Ani babie moi tyż niy
pozwola, choćby nawet mieli mie z tyj unii wywalić!
– Ale tato, to niy przymus unijny, ino tako moda. Młodzi kolczykują
sie, gdzie sie tylko do, bo to podobno fajne.
– Pomału, pomału. Jak to kolczykują sie „kaj sie do”?
– Dziadek, jo mom w aucie takie pismo młodzieżowe. Tam są
zdjencia. Pooglondej se, to ci sie na pewno spodobo.
Zaniym zdonżył żech coś pedzieć, Sylwia już leciała do auta.
Prziniosła mi jakoś kolorowo gazyta.
– Popatrz, jakie ładne.
– Popatrza, jak byda mieć bryle. Leć do kuchni po moje bryle, bo
tak to nic niy widza.
Już za chwila pożałowoł żech tego, że zachciało mi sie oglondać.
Ludzie kochani! Wierzcie mi, niy kożdo rzecz trza widzieć, niy kożdo
głupota trza słyszeć.
Ale trudno. Już za niyskoro. Kaj oni niy mieli powsadzane te ringi.
Na oczach, na brwiach, na licach, na nosie, w nosie, na wargach, na
jynzyku. A jak jest burza, że tak niy rypnie jakiś pierun takiego w
głowa. Przeca to pełno żelastwa. Na zdjynciach były ino gymby.
I woloł żech sie niy pytać, kaj jeszcze te ringi se wsadzajom. Jo tam
niy wiym, ale coś z tym naszym „homo sapiens” jest niy rychtyk.
Po prowdzie, kiedyś widzioł żech takich ludzi z ringami. Ale to
były zdjyncia z Afryki, kiere pokazywoł nom misjonarz, co przyjechoł
do naszyj parafii. Pon Bóczek to mo świynto cierpliwość do ludzi. Jo
na Jego miejscu nerwowo bych niy wytrzimoł.
– Sylwia, dziecko kochane, a po cóż ci sie tak oszpecać? – teraz
28
12 Opowieści Starego Bugle z Gorzyc
odezwała sie i Maryjka. – Jak byłaś dzieckiem, babcia dała ci złote
zauszniczki. Takie piykne. Po co ci ring w nosie jak kozie.
– Babcio, w mojej klasie wszystkie koleżanki majom takie
kolczyki, tylko jo niy mom, na pewno sie zy mie śmiejom.
– Jak som gupie, to sie śmiejom. A ty sie tym niy przejmuj i szlus.
Na szczynście zrobiyło sie niyskoro i musieli sie zbiyrać do dom.
Na drugi dziyń pojechalimy z Maryjkom na zakupy do Wodzisławia.
Wiycie, jo zaś cisna tyn wózyk, a Maryjka wciepuje. Naroz patrza,
a tu tako młodo frelka z ringiym wbitym w brew. Idymy dali, a tu
synek ze cztyroma ringami na uchu. W kolyjce przy kasie stowo za
mnom zaś dziołszka z ringiem w nosie.
Niy wym, czy tyż tak mocie, ale jak sie o czym pomyśli, to zaros
widzi sie to naokoło. Do wczoraj niy widzioł żech ani jednego ringu.
Dzisioj kaj niy wejrza ktoś z ringiem. To tak jakby kajś tam w środku
załonczył sie taki specjalny magnes i przyciongało to wszystko, o
czym sie myśli. Jak żech kiedyś godoł o tym Maryjce, to padała, że
to musi być prowda i nojbardziyj działo to u kobiet. Ona tyż dała se
pozor, że jak se kupi nowo kiecka i pójdzie do kościoła, to w
niydziela co drugo w kościele mo tako sama, a tydziyń pryndzy niy
miała żodno.
Ale jo chcioł pedzieć o tyj, co stoła za nami przy kasie. Patrza tak,
patrza na tyn ring, na nos, na ring, na nos. Niy wytrzymoł żech
i musiołch żech sie jej spytać:
– Przeproszom wos, ale musza sie spytać, bo niy dowo mi to
spokoju. Jak wy smarkocie?
Dziołszka nojpierw zrobiyła wielkie oczy, potym zrobiyła sie
czerwono po gymbie, prychnyła jak koń i poszła do inny kolyjki. Aaa,
tu cie boli, myśla se. Musi z tym smarkaniem niy być to takie proste.
Dziynka Bogu, że Ania niy dała Sylwi zrobić se tego ringu, bo
dziołcha chodziyłaby cało zima zasmarkano. Jo już widzioł w głowie
te śpiki.
– Zeflik, niy śpij, ruszej sie. – Maryjka na szczynście wyrwała mie
z tego myślenia.
Nastympno niydziela. Siedzymy se z Maryjkom przy kawie
i kołoczu, bo Maryjka ciasta to umiy piyc, że palce lizać, a tu
zajyżdżo Ania z Sylwiom.Ledwie wylazły z auta, jo już wołoł:
– Niy chca słyszeć o żodnych kolczykach. Róbcie se co chcecie,
ale mie sie to niy podobo. Chcesz chodzić zasmarkano, to se chodź,
ale mie do tego niy miyszejcie.
29
12 Opowieści Starego Bugle z Gorzyc
– Dziadek. To już przeszłość.
– Tato powiedz, czy my z Pawłym tyż tacy byli jak oni?
– Wyście niy byli tacy jak oni, bo my niy byli tacy, jak wyście są
teraz.
– Sylwia teraz mo nowy pomysł. Chce mieć tatuaż.
Panie Boże, Ty mie musisz bardzo lubieć, skoro co tydzień mom
takie niespodzianki. Już widza, jak od jutra byda widzioł przez pora
dni samych otatułowanych.
– Sylwia, dziecko, jaki zaś tatuaż? Po co ci to? Tatuaże to se
robiom w chareszcie albo na statkach. Co ci zaś strzeliło do głowy?
– Chciałabych se takiego małego aniołka na nodze…
– Aniołka na nodze!
– Niy moga! Maryjka, czy ty to słyszysz? Ona chce aniołka na
nodze. Toż jak twój Anioł Stróż to zejrzy, to zymdleje (po prowdzie
nawet niy wiym, czy anioły mdlejom, ale tyn by musioł).
– Sylwia, aniołka to sie mo w sercu, a niy na nodze abo jeszcze
inkszyj czynści ciała. Bo jak on miołby cie tam, kaj ty go chcesz mieć,
to kiepsko wyglondałaby twoja wieczność.
Powiydzcie sami ludzie, jakby Pon Bóg chcioł, coby ludzie se po
skórze malowali, to niy stworzyłby człowieka z tyloma zakryntami,
ino byłby płaski jak deska, coby sie dobrze malowało.
A tak powiym wom jeszcze, że to do mie niypojynte. Jak to
ludziska durch chcom być lepsze od naszego Stworzyciela. Żodno
gadzina tego niy robi. Ptoki mają piyrze i jest dobrze, koty, psy
i inksze majom sierść i jest dobrze. Ino ludzie som tak wymyślaci, co
by se byle kaj dziury robiyli, malowali sie, tatuowali. Jeden wymyśli
gupota, inny jom pochwoli, a potym reszta jak te barany robi tak
samo i ciynżko ich opamiyntać.
12 Opowieści Starego Bugle z Gorzyc
wysłuchane i spisane przez Piotra Będzińskiego
CDN …… Tak co 7-10 dni nowy konsek dodomy
szl_Latn pol_Latn pol_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn pol_Latn szl_Latn pol_Latn sag_Latn szl_Latn szl_Latn szl_Latn eng_Latn szl_Latn szl_Latn szl_Latn pol_Latn unk szl_Latn pol_Latn pol_Latn szl_Latn ces_Latn szl_Latn tsn_Latn pol_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn unk szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn mri_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn unk szl_Latn szl_Latn szl_Latn szl_Latn pol_Latn pol_Latn pol_Latn pol_Latn pol_Latn szl_Latn pol_Latn pol_Latn ewe_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn